LIETUVOS RESPUBLIKOS ŽEMĖS ŪKIO MINISTRO

Į S A K Y M A S

DĖL LIETUVOS RESPUBLIKOS ŽEMĖS ŪKIO MINISTRO 2012 M. GRUODŽIO 12 D. ĮSAKYMO Nr. 3D-942 „DĖL ŽEMĖS ŪKIO MINISTERIJOS PIRMININKAVIMO EUROPOS SĄJUNGOS TARYBAI PARTNERIŲ ATRANKOS IR BENDRADARBIAVIMO SU JAIS TVARKOS APRAŠO PATVIRTINIMO“ PAKEITIMO

2013 m. vasario 27 d. Nr. 3D-146

Vilnius

P a k e i č i u Žemės ūkio ministerijos pirmininkavimo Europos Sąjungos Tarybai partnerių atrankos ir bendradarbiavimo su jais tvarkos aprašą, patvirtintą Lietuvos Respublikos žemės ūkio ministro 2012 m. gruodžio 12 d. įsakymu Nr. 3D-942 „Dėl Žemės ūkio ministerijos pirmininkavimo Europos Sąjungos Tarybai partnerių atrankos ir bendradarbiavimo su jais tvarkos aprašo patvirtinimo“, ir išdėstau jį nauja redakcija (pridedama).

Žemės ūkio ministras	Vigilijus Jukna

PATVIRTINTA

Lietuvos Respublikos žemės ūkio ministro

2012 m. gruodžio 12 d. įsakymu Nr. 3D-942

(Lietuvos Respublikos žemės ūkio ministro

2013 m. vasario 27 d. įsakymo Nr. 3D-146

redakcija)

ŽEMĖS ŪKIO MINISTERIJOS PIRMININKAVIMO EUROPOS SĄJUNGOS TARYBAI PARTNERIŲ ATRANKOS IR BENDRADARBIAVIMO SU JAIS TVARKOS APRAŠAS

I. BENDROSIOS NUOSTATOS

1. Žemės ūkio ministerijos pirmininkavimo Europos Sąjungos Tarybai partnerių atrankos ir bendradarbiavimo su jais tvarkos aprašas (toliau – aprašas) nustato Žemės ūkio ministerijos pirmininkavimo Europos Sąjungos (toliau – ES) Tarybai partnerių (toliau – pirmininkavimo partneriai) atrankos ir bendradarbiavimo su jais principus ir tvarką.

2. Pirmininkavimo partnerių atranką vykdo Lietuvos Respublikos žemės ūkio ministerija (toliau – ministerija), vadovaudamasi Lietuvos Respublikos paramos ir labdaros įstatymu (Žin., 1993, Nr. 21-506; 2000, Nr. 61-1818) ir šiuo aprašu.

3. Šiame apraše vartojamos sąvokos atitinka Lietuvos Respublikos labdaros ir paramos įstatyme ir kituose teisės aktuose vartojamas sąvokas.

II. PIRMININKAVIMO PARTNERIŲ ATRANKOS IR BENDRADARBIAVIMO SU JAIS PRINCIPAI

4. Ministerija organizuoja pirmininkavimo partnerių atranką vadovaudamasi lygiateisiškumo, nešališkumo, skaidrumo, sąžiningos konkurencijos principais, siekdama geriausiomis sąlygomis gauti aukščiausios kokybės paramą visiems ministerijos kompetencijai priklausantiems pirmininkavimo ES Tarybai susitikimams.

5. Ministerija, remdamasi šiuo aprašu, gali atrinkti pasiūlytą paramą ir pasirašyti paramos sutartį.

6. Pirmininkavimo partneriai gali būti Labdaros ir paramos įstatymo 5 straipsnio 2 dalyje nurodyti paramos teikėjai.

7. Už pirmininkavimo partnerių atrankos vykdymą atsakingas numatytas ministerijos Pasirengimo pirmininkauti ir tarptautinio bendradarbiavimo departamento (toliau – PPTBD) darbuotojas. Kai pirmininkavimo partnerių atrankai prireikia specialiųjų žinių, atsakingas PPTBD darbuotojas gali pasitelkti kitų ministerijos administracijos padalinių ar kitų institucijų specialistus.

8. Sprendimą dėl paramos priėmimo priima ministerijos kancleris. Jis pasirašo paramos sutartis Lietuvos Respublikos žemės ūkio ministerijos darbo reglamento, patvirtinto Lietuvos Respublikos žemės ūkio ministro 2008 m. gruodžio 3 d. įsakymu Nr. 3D-658 (Žin., 2008, Nr. 140-5571; 2009, Nr. 91-3942) (toliau – ministerijos darbo reglamentas), nustatyta tvarka. Sutarčių įgyvendinimo priežiūrą atlieka atsakingas PPTBD darbuotojas.

III. PIRMININKAVIMO PARTNERIŲ ATRANKA

9. Pirmininkavimo partnerių atranka pradedama ministerijai viešai paskelbus informaciją – kvietimą tapti Žemės ūkio ministerijos pirmininkavimo ES Tarybai partneriais (toliau – kvietimas) interneto svetainėje www.zum.lt. Kvietimas taip pat gali būti skelbiamas interneto svetainėse www.nma.lt, www.zuv.lt, www.nzt.lt, www.veislininkyste.lt, www.vatzum.lt ir www.bandymai.lt.

10. Paskelbusi kvietimą interneto svetainėse, ministerija gali tiesiogiai informuoti anksčiau susidomėjimą pareiškusius subjektus apie kvietimą tapti pirmininkavimo partneriais.

11. Kvietime turi būti nurodyta:

11.1. pageidaujamos paramos sritys;

11.2. ministerijos įsipareigojimai;

11.3. pirmininkavimo partnerių įsipareigojimai;

11.4. pasiūlymų pateikimo būdai ir kita reikalinga informacija.

12. Subjektai, siekiantys tapti pirmininkavimo partneriais (toliau – galimi pirmininkavimo partneriai), apie savo ketinimą turi pranešti ministerijai raštu, faksu arba el. paštu pateikdami pasiūlymą. Pasiūlyme turi būti nurodyta sritis, kurioje galimas pirmininkavimo partneris siekia tapti pirmininkavimo partneriu, paramos dalykas ir vertė.

13. Atsižvelgdama į galimybę pasiūlytą paramą panaudoti ministerijos pirmininkavimo ES Tarybai reikmėms, ministerija įvertina galimų pirmininkavimo partnerių pasiūlymą, vadovaudamasi šio aprašo 4 punkte išdėstytais principais. Ministerija gali nustatyti minimalius kriterijus galimų pirmininkavimo partnerių siūlomiems paramos dalykams.

14. Ministerija turi teisę paprašyti galimo pirmininkavimo partnerio pateikti siūlomų paramos dalykų kokybės patvirtinimo dokumentus.

15. Ministerija gali prašyti galimų pirmininkavimo partnerių patikslinti pasiūlyme pateiktą informaciją. Tokiu atveju nustatomas terminas prašomai informacijai pateikti.

16. Ministerija išrenka naudingiausią vienos srities paramos dalykų pasiūlymą, vadovaudamasi šio aprašo 20 punkte nurodytais atrankos kriterijais.

17. Atsakingas PPTBD darbuotojas kartu su kitais ministerijos administracijos padaliniais parengia paramos sutarties projektą ir pateikia jį galimam pirmininkavimo partneriui.

18. Suderinus paramos sutarties projektą su galimu pirmininkavimo partneriu, paramos sutartis pasirašoma ministerijos darbo reglamento nustatyta tvarka.

19. Naudingiausio pasiūlymo atrankos kriterijai:

19.1. siūlomų paramos dalykų apimtis ir kompleksiškumas;

19.2. paramos dalykų kokybė;

19.3. didžiausia galima nauda organizuojant pirmininkavimo ES Tarybai procesą;

19.4. galimo pirmininkavimo partnerio patirtis teikiant paramą panašios apimties ir lygmens renginiuose;

19.5. paramos dalykų inovatyvumas ir draugiškumas aplinkai;

19.6. paramos dalykų sąsaja su Lietuva ir galima įtaka Lietuvos įvaizdžiui pirmininkavimo ES Tarybai metu.

20. Gavusi kelis vienodus pasiūlymus, ministerija organizuoja derybas su juos pateikusiais subjektais ir prašo pateikti papildomą pasiūlymą.

21. Ministerija turi teisę atmesti galimo pirmininkavimo partnerio pateiktų pasiūlymą, jeigu jo turinys neatitinka minimalių ministerijos kriterijų.

22. Jeigu pasiūlymą pateikęs galimas pirmininkavimo partneris vengia sudaryti paramos sutartį, ir dėl to sutartis nesudaroma nustatytu laiku, ministerija gali pasirinkti kitą tos pačios srities galimo pirmininkavimo partnerio pasiūlymą. Tokiu atveju ministerija turi teisę vesti derybas ir pasirašyti paramos sutartį praėjus nustatytam laikui.

23. Ministerija turi teisę sustabdyti pirmininkavimo partnerių atranką.

24. Ministerija nėra įpareigota priimti galimo pirmininkavimo partnerio pasiūlymo.

IV. PIRMININKAVIMO PARTNERIŲ ĮSIPAREIGOJIMAI

25. Pirmininkavimo partneris įsipareigoja teikti paramą paramos sutartyje nustatytais terminais ir sąlygomis.

26. Jeigu pirmininkavimo partnerių suteiktai paramai reikia papildomų paslaugų, pirmininkavimo partneris turi tuo pasirūpinti, jeigu paramos sutartyje nenumatyta kitaip.

27. Pirmininkavimo partneris įsipareigoja užtikrinti suteiktų paramos dalykų sklandų funkcionavimą, eksploatavimą ir techninę priežiūrą.

28. Pirmininkavimo partneris įsipareigoja savo sąskaita sandėliuoti paramos dalykus, jeigu paramos sutartyje nenumatyta kitaip.

29. Pirmininkavimo ES Tarybai partneris atsako už pažeistas trečiųjų asmenų teises ar dėl pirmininkavimo partnerio kaltės kilusią žalą tretiesiems asmenims.

30. Ministerija turi teisę nutraukti paramos sutartį ir (ar) reikalauti atlyginti nuostolius, patirtus dėl paramos sutartyje išdėstytų nuostatų pažeidimo.

V. MINISTERIJOS ĮSIPAREIGOJIMAI

31. Ministerija gali kreiptis į Lietuvos pirmininkavimo ES Tarybai procesą koordinuojančią instituciją – Užsienio reikalų ministeriją – dėl leidimo pirmininkavimo partneriui naudotis Lietuvos Respublikos pirmininkavimo ES Tarybai logotipu (toliau – logotipas) suteikimo. Leidimas naudoti logotipą suteikiamas vadovaujantis Lietuvos pirmininkavimo ES Tarybai logotipo stiliaus knyga ir Užsienio reikalų ministerijos kanclerio 2012 m. liepos 26 d. potvarkiu Nr. VP-373 „Dėl leidimo susipažinti arba naudoti Lietuvos pirmininkavimo Europos Sąjungos Tarybai logotipą ir (arba) stiliaus knygą suteikimo tvarkos patvirtinimo“. Pirmininkavimo partneris privalo pateikti ministerijai logotipo naudojimo projektą.

32. Ministerija suteikia galimybę partneriams skelbti su ministerija suderintą informaciją apie remiamus renginius.

33. Pirmininkavimo partnerio logotipas gali būti naudojamas ministerijos pirmininkavimo renginiams skirtuose informaciniuose leidiniuose.

34. Ministerija suteikia galimybę naudoti pirmininkavimo partnerių logotipus tam tikrose ministerijos numatytose ir su pirmininkavimo partneriu suderintose susitikimų vietose ir, esant galimybei, dalyvauti ministerijos organizuojamuose pirmininkavimo ES Tarybai renginiuose.

VI. BAIGIAMOSIOS NUOSTATOS

35. Pirmininkavimo partneris neturi teisės perduoti ar kitaip paviešinti iš ministerijos gautos informacijos, susijusios su Lietuvos Respublikos pirmininkavimo ES Tarybai organizavimo procesu, trečiosioms šalims, išskyrus tuos atvejus, kai informacija, duomenys ir kt. yra perduodami asmenims, kurie bendradarbiauja su pirmininkavimo partneriu įgyvendindami paramos sutartį. Pirmininkavimo partneris yra atsakingas už tai, kad šie asmenys veiktų pagal paramos sutartyje išdėstytas nuostatas ir laikytųsi visiško konfidencialumo.

36. Pirmininkavimo partneris neturi teisės perduoti paramos sutartyje numatytų įsipareigojimų ir teisių trečiajai šaliai be ministerijos sutikimo.

_________________